SKRIFTLIG FORESPØRGSEL E-2392/02

af Kathleen Van Brempt (PSE) til Kommissionen

(2. august 2002)

Om: Phtalater i kosmetiske produkter

Det amerikanske kontor for kontrol med fødevarer og medicin (AFDA) har lige meddelt, at det vil foretage en grundig undersøgelse af anvendelsen af phtalater i kosmetik. Phtalater er kræftfremkaldende stoffer, der skader nyrer, lever og lunger og angriber frugtbarheden. Tre amerikanske miljøgrupper udførte uafhængige undersøgelser af phtalater i en række géléer, parfumer og cremer. Herunder undersøgtes 72 prøver, hvoraf 52 tilsyneladende indeholdt phtalater. Heriblandt fandtes kendte mærker, der også markedsføres i Europa, såsom mærket Poison af Christian Dior, Nivea Crème, deodoranter og hårgélé af Revlon, Calvin Klein samt Procter og Gamble.

Er Kommissionen klar over denne undersøgelse?

Har Kommissionen kendskab til europæiske undersøgelser af anvendelsen af phtalater i kosmetik?

Er Kommissionen enig i, at phtalater egentlig ikke er nødvendige for et kosmetikprodukts kvalitet?

Er der behov for en strengere lovgivning vedrørende phtalater?

Bør der så længe der ikke vides mere om phtalater og deres virkninger for mennesker indføres et forbud mod phtalater i kosmetik?

Svar afgivet på Kommissionens vegne af Erkki Liikanen

(20. september 2002)

Kommissionen er bekendt med undersøgelsen Not too pretty Phthalates, Beauty Products & the Food and Health Administration (FDA), som blev offentliggjort den 8. juli 2002 af tre amerikanske miljøgrupper.

I Rådets direktiv 76/768/EØF af 27. juli 1976 om indbyrdes tilnærmelse af medlemsstaternes lovgivning om kosmetiske midler(1) fastsættes principperne for reguleringen af kosmetiske midlers sammensætning, etikettering og emballering samt procedurerne for tilpasning af direktivet til den tekniske udvikling. Ifølge direktivet må kosmetiske midler, der bringes i handelen, ikke kunne være til skade for menneskets sundhed, når de anvendes under normale betingelser eller under betingelser, som med rimelighed kan forudses. Ud over disse generelle krav indeholder direktivet foranstaltninger for at forbyde brugen af bestanddele (direktivets bilag II) eller for at tillade brugen heraf under visse omstændigheder (bilag III) efter høring af Den Videnskabelige Komité for Kosmetiske Produkter og Andre Forbrugsvarer end Levnedsmidler (SCCNFP).

I ovennævnte undersøgelse er der blevet fundet fem phtalater i kosmetiske midler: dibutylphtalat (DBP), diethylphtalat (DEP), diethylhexylphtalat (DEHP), butylbenzyl phtalat (BBzP) og dimethylphtalat (DMP). Selv om alle disse stoffer er phtalater, er deres toksikologiske profil forskellig og skal vurderes i hvert enkelt tilfælde.

DBP og DEHP klassificeres som reproduktionstoksiske (kategori 2) i direktivet om farlige stoffer(2) og vil blive medtaget i direktivet om begrænsning af markedsføring og anvendelse(3). Kommissionen er i færd med at forberede et 28. direktiv om tilpasning til den tekniske udvikling af bilag II til Rådets direktiv 76/768/EØF om indbyrdes tilnærmelse af medlemsstaternes lovgivning om kosmetiske midler. I dette udkast ændres bilag II, således at alle kræftfremkaldende, mutagene eller reproduktionstoksiske stoffer, som har været klassificeret i kategori 1 og 2 og omfattet af begrænsninger i henhold til direktiv 76/769/EØF, medtages ved hjælp af en krydshenvisning til dette direktiv. Bilag II indeholder listen over stoffer, som ikke må forekomme i kosmetiske midler. Det vil derfor automatisk være forbudt at anvende disse stoffer i kosmetiske midler, medmindre det fremgår af en særlig risikovurdering, at stofferne er ufarlige i kosmetik. Kommissionen har hvad angår DBP anmodet komitéen om at foretage en risikovurdering.

Komitéen har for kort tid siden foretaget en vurdering af DEP (Udtalelse fra Den Videnskabelige Komité for Kosmetiske Produkter og Andre Forbrugsvarer end Levnedsmidler om diethylphtalat, vedtaget på komitéens 20. plenarmøde den 4. juni 2002 http://europa.eu.int/comm/food/fs/sc/sccp/out168_en.pdf). Komitéen fastslog i sin udtalelse, at diethylphtalats sikkerhedsprofil taler for, at stoffet kan anvendes i kosmetiske midler i de nuværende mængder. Komitéen anbefaler ikke specifikke advarsler eller begrænsninger i henhold til de nu foreslåede betingelser for anvendelse.

Kommissionen vil tage de nødvendige skridt til at færdiggøre risikovurderingen af de øvrige phtalater (BBzP og DMP) i kosmetiske midler, herunder høring af den videnskabelige komité, og vil handle i overensstemmelse hermed.

(1) EFT L 262 af 27.9.1976.

(2) Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer, EFT P 196 af 16.8.1967.

(3) Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater, EFT L 262 af 27.9.1976.